6บจ.เฮเดินเครื่องลงทุน
6 บจ.หายใจโล่ง โครงการในมาบตาพุดติดเครื่องได้ PTT แรงนิวไฮกว่า 2 ปี มูลค่าตลาดหุ้นไทยเพิ่ม 1.1 แสนล้านวันเดียว เลขา ก.ล.ต. สะกิดรายย่อยอย่าซื้อหุ้นไม่มีพื้นฐาน
5 ก.ย. 2553

6 บจ.หายใจโล่ง โครงการในมาบตาพุดติดเครื่องได้ PTT แรงนิวไฮกว่า 2 ปี มูลค่าตลาดหุ้นไทยเพิ่ม 1.1 แสนล้านวันเดียว เลขา ก.ล.ต. สะกิดรายย่อยอย่าซื้อหุ้นไม่มีพื้นฐาน
6 บริษัทจดทะเบียน (บจ.) ซึ่งประกอบด้วย บริษัท ปตท.(PTT) บริษัท ปูนซิเมนต์ไทย (SCC) บริษัท ปตท. อะโรเมติกส์และการกลั่น (PTTAR) บริษัท จี สตีล (GSTEEL) บริษัท ไทยคูน เวิลด์ไวด์ กรุ๊ป (ประเทศไทย) หรือ TYCN และบริษัท ไทยน๊อคซ์ สเตนเลส (INOX) ได้แจ้งข้อมูลต่อตลาดหลักทรัพย์ว่า โครง การลงทุนในมาบตาพุดที่หยุดชะงักก่อนหน้านี้สามารถดำเนินได้ต่อเนื่องแล้วตามคำสั่งศาลปกครองกลาง ส่งผลให้ราคาหุ้นเหล่านี้ปรับตัวขึ้น 
ขณะที่โครงการของบริษัท ปตท. เคมิคอล (PTTCH) และบริษัท ไทยพลาสติกและเคมีภัณฑ์ (TPC) ยังต้องแก้ปัญหาตามขั้นตอนต่อไป แต่ราคาหุ้นก็ไม่ได้อ่อนตัวลงแต่อย่างใดทั้งนี้ หุ้นของบริษัท ปตท. เป็นตัวจุดพลุให้ภาวะตลาดหุ้นเป็นกระทิงขวิดแรงต่อไป โดย PTT ปิดที่จุดสูงสุดในรอบกว่า 2 ปี ที่ระดับ 291 บาท และราคาหุ้นทั้งเครือ ปตท. ที่ปรับตัวขึ้นยกแผง ส่งผลให้มูลค่าหลักทรัพย์ตามราคาตลาดหรือมาร์เก็ตทั้งกลุ่มรวมทั้งสิ้น 1.65 ล้านล้านบาท ณ วันที่ 3 ก.ย. 2553
ขณะที่ดัชนีพุ่งลิ่วปิดที่ 929.90 จุด เพิ่มขึ้น 9.36 จุด หรือ 1.02% มูลค่าการซื้อขายหนาแน่นถึง 52,546 ล้านบาท เพิ่มมาร์เก็ตแคปวันเดียวกว่า 1.1 แสนล้านบาท มาอยู่ที่ 7.51 ล้านล้านบาท
นายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวถึงกรณีที่เงินทุนต่างประเทศไหลเข้ามาลงทุนในประเทศไทยและตลาดหุ้นไทยอย่างต่อเนื่องว่า จากการพูดคุยกับบริษัทหลักทรัพย์ต่างประเทศถึงเหตุผลของการเข้ามาลงทุนนั้น พบว่าส่วนหนึ่งเป็นผลมาจากเศรษฐกิจของประเทศในภูมิภาคนี้เติบโตดีมากและประเทศไทยขยายตัวดีกว่าประเทศอื่น 
นอกจากนี้ เมื่อนักลงทุนต่างประเทศมีการลงทุนที่คึกคักก็ทำให้นักลงทุนไทยคึกคักตามไปด้วย เห็นได้จากปริมาณการซื้อขายเฉลี่ยต่อวันที่หนาแน่นมาก
อย่างไรก็ตาม ก.ล.ต.ในฐานะผู้กำกับดูแลตลาดทุนก็ได้ประสานงานกับทางตลาดหลักทรัพย์แห่งประเทศไทยอย่างใกล้ชิดเพื่อไม่ให้เกิดการเข้ามาแสวงหาผลประโยชน์โดยมิชอบจากตลาดหุ้นไทย
“การตรวจสอบของเราก็เกิดขึ้นตลอดเวลาอยู่แล้ว และตลาดหลักทรัพย์เองก็ได้ส่งกรณีที่มีความผิดปกติในการลงทุนมาให้ ก.ล.ต. ตรวจสอบในเชิงลึกอย่างต่อเนื่อง ซึ่งส่วนใหญ่ก็เป็นหุ้นขนาดเล็กๆ ส่วนหุ้นขึ้นมารอบนี้ยังไม่พบความผิดปกติอะไร” นายธีระชัย กล่าว
สำหรับหุ้นขนาดใหญ่ที่อยู่ใน SET 25 หรือ SET 50 นั้นการขึ้นลงของราคาหุ้นก็น่าจะขึ้นกับการฟื้นตัวของเศรษฐกิจ ดังนั้นการที่เศรษฐกิจไทยยังเติบโตดีก็จะยังคงเห็นเม็ดเงินทุนไหลเข้ามา
อย่างไรก็ตาม นายธีระชัยได้เตือนว่าในภาวะหุ้นกระทิงนักลงทุนก็ต้องระมัดระวังโดยเฉพาะนักลงทุนรายย่อย ที่การลงทุนควรดูหุ้นพื้นฐานที่ดีเพราะจะมีความปลอดภัยจากการลงทุนด้านตลาดหลักทรัพย์กำหนดให้นักลงทุนที่จะซื้อหุ้นของบริษัท อิตาเลียนไทย ดีเวล๊อปเมนต์ (ITD) และ GSTEEL ตั้งแต่วันที่ 6-24 ก.ย. 2553 จะต้องวางเงินสดทั้ง 100% (แคชบาลานซ์)
น.ส.ชมเดือน ศตวุฒิ กรรมการผู้จัดการ บริษัท ไทย เอ็น ดี ที (TNDT) กล่าวว่า บริษัทได้ประโยชน์จากโครงการมาบตาพุดปลดล็อกเพียงเล็กน้อย บางงานต้องรอไปรับรู้อีก 1-2 ปีข้างหน้า